《次韵濮十太尉喜雨》
宋代·王十朋

去岁秋大水，民食方苦艰。丁壮尚流离，而况白与班。

今春又不雨，事与安危关。使符下列郡，呼雩舞童鬟。

投文责老龙，贪睡何痴顽。我闻救灾术，乃在人事间。

兴师古有卫，决狱唐称颜。年因吊伐有，雨送轺车还。

嗟此旱魃虐，和气知谁干。半岁幸一雨，人心宁不欢。

麦秀禾可植，田里庶少安。上纾当宁忧，吏责亦稍宽。

我家箫峰下，山长路漫漫。东皋有先业，颇亦知艰难。

归耕愿及早，免起将芜叹。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。